b'\n_START_ARTICLE_\nMuzikos kalendorius\n_START_PARAGRAPH_\nMuzikos kalendorius \xe2\x80\x93 iliustruotas metinis Lietuvos muzik\xc5\xb3 profesinis kalendorius.\n_START_SECTION_\nIstorija\n_START_PARAGRAPH_\nLeid\xc5\xbeiamas nuo 1991 m.; 1991\xe2\x80\x931999 m. leido Lietuvos muzik\xc5\xb3 draugija (iki 1998 m. \xc5\xbeurnalo \xe2\x80\x9eMuzikos barai\xe2\x80\x9c Met\xc5\xb3 kalendorius), nuo 2000 m. \xe2\x80\x93 Lietuvos muzik\xc5\xb3 r\xc4\x97mimo fondas. 1991 m. i\xc5\xa1leistas kaip bro\xc5\xa1i\xc5\xabra, nuo 1992 m. \xe2\x80\x93 knygos pavidalo. 1991\xe2\x80\x931994 m. spausdintas rotaprintu, nuo 1995 m. poligrafijos b\xc5\xabdu. Tira\xc5\xbeas: 1200 (1991 m.), 700 (1996 m.), 300 (1999 m.), 1000 (nuo 2002 m.) egzempliori\xc5\xb3. 1991\xe2\x80\x932001 m. sudarytojas, nuo 2002 m. autorius Vaclovas Juodpusis.\n_START_SECTION_\nKalendorius\n_START_PARAGRAPH_\nPateikiamos Lietuvos ir u\xc5\xbesienio lietuvi\xc5\xb3, pasaulio muzik\xc5\xb3 \xe2\x80\x93 atlik\xc4\x97j\xc5\xb3, kompozitori\xc5\xb3, muzikolog\xc5\xb3, pedagog\xc5\xb3, muzikos instrument\xc5\xb3 meistr\xc5\xb3, kit\xc5\xb3 muzikos veik\xc4\x97j\xc5\xb3 gyvenimo ir veiklos, taip pat muzikini\xc5\xb3 \xc4\xafvyki\xc5\xb3 sukaktys, nuo 1992 m. kai kurios su komentarais. Spausdinamos nuo 2000 m. Lietuvos muzik\xc5\xb3 r\xc4\x97mimo fondo met\xc5\xb3 veiklos programos, nuo 2004 m. \xe2\x80\x93 pavard\xc5\xbei\xc5\xb3 rodykl\xc4\x97s, nuo 2005 m. \xe2\x80\x93 straipsniai apie pra\xc4\x97jusiais metais mirusius muzikus.'